આંગણવાડી તેમજ આશા વર્કરોની લઘુતમ વેતન તથા નિવૃ‌િત્ત વયમર્યાદા અને કાયમી કરવાની માગ સાથે છેલ્લા ઘણા સમયથી ગુજરાતમાં ઠેરઠેર વિરોધ પ્રદર્શન કરવામાં આવ્યું હતું. થોડાક દિવસો પહેલાં ગાંધીનગર અને આસપાસની આંગણવાડીઓમાં ફરજ બજાવતા કર્મચારીઓ વિધાનસભા ખાતે દેખાવો કરવાના હતા, જોકે પોલીસે તેમની અટકાયત કરી હતી. ગુજરાત પ્રદેશ આંગણવાડી મહાસંઘ દ્વારા છેલ્લા કેટલાક સમયથી આંગણવાડી બહેનો તેમજ આશા વર્કરોની પડતર માગણીઓ તેમજ સમસ્યાઓના નિરાકરણ માટે લડત આપવામાં આવી રહી છે.